Kegyelem nektek és békesség Istentől a mi Atyánktól és az Úr Jézus Krisztustól! Ámen

1Kor 10, 14-17  
*Ezért, szeretteim, kerüljétek a bálványimádást! 15Úgy beszélek hozzátok, mint értelmes emberekhez: ítéljétek meg magatok, amit mondok. 16Az áldás pohara, amelyet megáldunk, nem Krisztus vérével való közösségünk-e? A kenyér, amelyet megtörünk, nem Krisztus testével való közösségünk-e? 17Mivel a kenyér egy, mi is mindannyian egy test vagyunk, mert mindannyian az egy kenyérből részesedünk.*

Krisztussal ünneplő Gyülekezet!

Bálványimádás és ünnep Krisztusért, azaz keresztény élet - kereszténység! Éles határ húzódik a két vallás között: a világba vetetett hit és a Krisztusba vetett hit között. Ahogy Pál apostol is megfogalmazza alapigénkben: „*Ezért, szeretteim, kerüljétek a bálványimádást! 15Úgy beszélek hozzátok, mint értelmes emberekhez: ítéljétek meg magatok, amit mondok.”*. Ítéljétek most valóban meg magatokban, amit mondok, és az alapján, amire a Lélek vezet benneteket, ítéljétek meg önmagatokat is, a saját hiteteket és bizodalmatokat! Bálványimádás, vagy ünnep Krisztusért?

Ahogy mondtam éles határ húzódik a kettő között, ugyanakkor mi mégis valahogy könnyedén látjuk összemosódónak, összemoshatónak a kettőt. Káprázik a szemünk, vagy mégsem megítélhető ez a mi számunka? Nem elég egyértelmű, hogy „Én vagyok az Úr a te Istened, ne legyen más istened.”? Vagy vannak olyan területek és élethelyzetek, amikor mégsem különül el ez a két út úgy igazán?  
Én az elsőt látom leginkább igaznak. Sokszor káprázik a szemünk. Elkápráztat ugyanis a világ megannyi lehetősége, kézzel foghatósága és leegyszerűsített féligazsága. De ez mind csak káprázat, érzékcsalódás, jobban mondva hitcsalódás. Csalódás csak. Csalódunk az adott dologban, mert előbb-utóbb rájövünk a haszontalanságára. Csalódás lesz önmagunkban, hogy mennyire könnyen uralkodott el rajtunk az elvakultságunk. És csalódás lesz a hűtlenségünk az Isten előtt. Tudnunk kell elkülönülnünk az ilyen káprázatoktól, de ez persze csak akkor működik, ha a Lélekkel élünk közösségben. Ha nem így van, akkor nem leszünk olyan értelmes emberek, akikről az apostol is beszél, akik képesek lennének megítélni bármit is.  
Tudnunk kell elkülönülni a világtól. Persze nem úgy, ahogy külön ülünk sokszor itt templomban még egymástól is! Az elkülönülés nem azt jelenti, hogy távol maradok a másik embertől, hogy elítélem, lenézem és szem-becsuk, fül-befog módon elsietek a Krisztus arcú, bűnöktől szenvedő félholt mellett arra hivatkozva, hogy: „de hát ő bűnös, nem lehet hozzá közöm”. Ez ugyancsak önáltatás, önkápráztatás.   
A kereszténység nem egy elit klub! Nem a jobbak és felsőbbrendűek csapata! Krisztus után az megy, aki belátta, hogy orvosra, szabadítóra van szüksége. És ki az, akinek orvosra és szabadítóra van szüksége? A betegek és bűn fogságában élők. Én nem jobb vagyok, mint a másik ember a világban, mint keresztény, hanem gyógyulás, szabadulás alatt álló. A különbség nem én vagyok, a köztem és a másik ember között. Aki így gondolja, az a bálványimádásban van.   
Beteg és beteg között a különbség az, hogy az egyik bemegy a nyitott ajtajú kórházba az orvoshoz és gyógyulni akar, a másik pedig azt mondja, hogy neki nincs szüksége orvosra és az útszélén hal meg.  
Nekünk tehát nem külön ülni kellene a másiktól, nem elszigetelődni, mint valami magányos Robinson a tökéletesség szigetén, hiszen ez messze menően távol lenne, mind az evangélium örömhírétől, mind a missziói parancstól, mind a Szeretet kettős parancsolatától. Persze valóban könnyebbnek tűnik békés, kedves és türelmes embernek lenni, ha nincs más a közelünkben. A négy fal között, jó hangszigeteléssel és lehúzott redőnyökkel valóban elég kevéssé zavar a világ. Ha néha meg még egy kis egyházfenntartói járulékot is elküldök, akkor meg egyből jó keresztény is vagyok? Ezt mi sem gondolhatjuk komolyan! Ahogy mondani szokták: könnyű sport a foci, csak ne zavarna úgy össze a labda…  
Nem Robinsonok vagyunk. Keresztény emberek, akik a világ kísértései között élünk és így kellene Krisztushoz ragaszkodnunk. Jó erősen, hogy érezzük, hogy mennyire fáj és fájna az elszakadás.   
Szörényi és Bródy slágerének címe jut eszembe: „Oly távol vagy tőlem és mégis oly közel”. Távol áll tőlünk, mint Isten megváltott gyermekétől a bűn, de mégis a csábításokkal oly közel van. És amikor ahhoz kerül közel az életünk, akkor bizony fájóan messzire kerülünk a mi mennyei Atyánktól.   
Nem véletlen tehát, hogy Pál apostol ilyen féltéssel és tisztán kéri a korinthusi gyülekezetet: „*Ezért, szeretteim, kerüljétek a bálványimádást!”*. Ezt a „kerüljétek” szót úgy is lehetne fordítani, hogy „riadjatok vissza”. Mikor elétek kerül, mikor kezdene erőt venni rajtatok, akkor riadjatok vissza! Lássuk meg mi is, hogy ami elsőre csábító útnak tűnik az hova vezet és így legyen szó szerint riasztó számunka minden olyan út, ami nem Istenhez vezet. Ami nem a szeretet és kegyelem akaratába simul bele, attól riadjunk vissza, mintha forró edényhez nyúlnánk és jegyezzük is meg egy életre, tudatosítsuk magunkban: én ebből nem kérek. Én az istentelen szavakból és tettekből nem kérek! Én az Urat, az egy Istent imádom. Nem a bűnt, nem a hazugságot, nem a haragot, nem a sértődésemet, nem a félelmeimet, nem önmagamat. Csak Istent akarom imádni és ünnepelni!

Pál apostol alapigénkben azt írja: „*Az áldás pohara, amelyet megáldunk, nem Krisztus vérével való közösségünk-e? A kenyér, amelyet megtörünk, nem Krisztus testével való közösségünk-e? 17Mivel a kenyér egy, mi is mindannyian egy test vagyunk, mert mindannyian az egy kenyérből részesedünk.”*.  
Eljön igenis a pillanat, amikor kenyértörésre kerül a sor. Mikor élesen, félreérthetetlenül elválik az egyik oldal a másiktól. Ahogyan az emmausi tanítványok számára is végül nyilvánvalóvá, félreérthetetlenül felismerhetővé válik Krisztus a kenyér megtörésekor, épp úgy számunkra is el kell jönnie a pillanatnak - lehetőleg minél előbb -, mikor őszintén és élet, hitformáló akarattal feltesszük magunknak is a kérdést, hogy a bálványainkat, saját önimádatunkat, a kegyes gőgünket ünnepeljük, vagy Krisztust?  
Ez nem csak egy böjti vizsgálódás, vagy a ma kérdése. Ez ott feszül minden napunkban, minden istentiszteletünkben és még a szentséggel, az úrvacsorával való élésünkben is. Az úrvacsora nem a mienk, amit kedvünkre ünnepelhetünk így-úgy, hangsúlyeltolódással, vagy épp hangulatunktól függően. Az úrvacsora nem varázslat, amit a helyesen elkántált szavakkal, vagy a megfelelő mozdulatokkal megidézhetünk. Az Isten kegyelme nem a műviessé tett szép szertartásunktól függ. Ha a legkisebb mértékben is így tekintünk rá, akkor hamis bálványimádás lesz csupán.   
Van felelősségünk benne, mint, ahogy a szeretet és az irgalom megélésében is a világban, de ezek nem tőlünk vannak.   
Mi megajándékozottak vagyunk, akiknek helyesen kell élniük ezekkel. A szertettel, a kegyelemmel, az irgalommal, a kenyérrel és borral, minddel ugyanazzal a lelkülettel: hűséges felelősség vállalással, azaz egészen egyszerűen fogalmazva: bűnbánattal és Krisztus közösségében megélt hálaadó örömmel. Ez a keresztény élet. Ezt jelenti:*„Mivel a kenyér egy, mi is mindannyian egy test vagyunk, mert mindannyian az egy kenyérből részesedünk.”*.

Mivel Krisztus mindünkért egy, mivel Ő mindannyiunk orvosa, Ő mindannyiunk szabadítója, ezért nekünk általa, az Ő ünnepében kell egynek lennünk. Ne szétszóródni akarjunk Testvérek, külön ülni, elkülönüli a különbözőségeink, a terheink okozta repedések mentén! Legyünk inkább egyek az Isten akaratában, gyógyítsuk be együtt a sebeket, forduljunk együtt ahhoz, aki meg tud gyógyítani és örök életre élő testté tud formálni minket is!  
Legyen igazi ünnepünké, hogy Krisztusban egyek vagyunk: Isten megváltott népe. Legyen ez a mai és életed minden napjának hangos ünnepe, ahogyan a mai vasárnapunk címadó igéjében is hangzott: *„Örvendj, Isten népe, és akik az Urat keresitek, jöjjetek, és merítsetek vigasztalásának forrásából!”*. Örvendjünk, ünnepeljünk, mert mi Isten értelmével tudhatjuk, vallhatjuk és megítélhetjük, hogy nincs szükségünk bálványokra, mert nekünk Krisztusunk van! Ámen